Diari Oficial de la Generalitat Valenciana


Sumari del DOGV 7722, del 17-02-2016 (2016/964)

RESOLUCIÓ 20 de gener de 2016, de la Direcció General de Medi Natural i Avaluació Ambiental, per la qual aprova el procediment i contingut del registre de persones habilitades per al control de predadors i dels seus elements de captura, així com la transmissió de la informació per part de les persones habilitades.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7722

Data del DOGV
:   17-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/964


Data del document
:   20-01-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

RESOLUCIÓ 20 de gener de 2016, de la Direcció General de Medi Natural i Avaluació Ambiental, per la qual aprova el procediment i contingut del registre de persones habilitades per al control de predadors i dels seus elements de captura, així com la transmissió de la informació per part de les persones habilitades. [2016/964]  
El títol II del Decret 188/2014, de 7 de novembre, que regula la figura de guarda jurat de caça a la Comunitat Valenciana i l'habilitació per al control de predadors, atribuïx a la direcció general amb competències en caça la potestat d'habilitar per al control de predadors, establir el procediment i contingut del registre de persones habilitades i dels seus elements de captura i establir un procediment per a la transmissió de la informació per part de les persones habilitades.  
  
La Direcció General de Medi Natural i d'Avaluació Ambiental és el centre directiu de la secretaria autonòmica que exercix les competències que li atribuïx l'article 70 de la Llei de la Generalitat 5/1983, de 30 de desembre, del Consell, en matèria de caça, com regula el Decret 158/2015, de 18 de setembre, del Consell, que aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural. Per això, resolc:  
  
  
Establir el procediment i contingut del registre de persones habilitades per al control de predadors i dels seus elements de captura, així com la transmissió de la informació per part de les persones habilitades.  
  
  
Primer. Habilitació de control de predadors i renovació (segons l'article 14 del Decret 188/2014)  
La persona interessada ha de presentar una sol·licitud normalitzada (figura en l'annex I), preferentment en la direcció territorial corresponent, així com en els registres a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La direcció territorial ha de tramitar la sol·licitud i comunicar la seua proposta de resolució a esta direcció general.  
La direcció general ha de resoldre la sol·licitud, notificar-la a la persona interessada i proporcionar-li:  
En el cas de nova habilitació:  
- L'acreditació d'habilitació per al control de predadors (segons l'annex II), en què se li assignarà el número identificador (HCP)  
- El formulari de llista d'elements de captura identificats (segons l'annex III).  
- El llibre de registre de col·locació d'elements de captura (segons l'annex IV).  
- El formulari de dades de captures anuals (segons l'annex V).  
En el cas de renovació:  
- Acreditació d'habilitació per al control de predadors (segons l'annex II), en què s'ha de mantindre el número identificador (HCP).  
  
Segon. Registre de persones i d'elements (d'acord amb els articles 15, 16 i 17)  
La direcció general ha d'incloure d'ofici el nou habilitat o l'actualització de la renovació en el registre de persones habilitades per al control de predadors i de les seues trampes.  
Només per al cas de nova habilitació:  
La direcció territorial ha de contactar amb el nou habilitat per a: informar-lo de normatives i procediments que l'afecten, identificar els elements de captura (trampes) i omplir la llsita d'elements de captura identificats (segons l'annex III).  
La identificació de la trampa i l'ompliment de la relació d'elements de captura identificats (segons l'annex III) les ha de fer l'agent mediambiental, amb el precinte numerat (distintiu) proporcionat per la direcció general, que es col·loca en el cos no reemplaçable de cada trampa.  
  
Tercer. Obligacions de l'habilitat  
A partir del primer ompliment de la llista d'elements de captura identificats, és responsabilitat de l'habilitat tant la seua actualització com l'ompliment del llibre de registre de col·locació d'elements de captura (segons l'annex IV).  
Per a l'actualització de la llista d'elements de captura identificats, s'ha de posar en contacte amb l'agent mediambiental:  
- En el cas d'alta d'un element nou:  
La identificació de la trampa i l'ompliment de la llista d'elements de captura identificats les fa l'agent mediambiental, amb el precinte numerat proporcionat per la direcció general, que es col·loca en el cos no reemplaçable de cada trampa.  
  
- En el cas de baixa d'un element:  
La destrucció del precinte i l'ompliment de la llista les fa l'agent mediambiental.  
L'habilitat ha de portar ben actualitzats i omplits, mentres estiga exercint la seua activitat:  
- L'autorització nominal de l'entitat competent sobre l'espai (titular del vedat, ajuntament, etc.), per a la realització del control de predadors.  
  
- L'acreditació de l'habilitació per al control de predadors.  
- La llista d'elements de captura identificats.  
- El llibre de registre de la col·locació d'elements de captura.  
L'habilitat ha d'entregar a la direcció general, entre l'1 de gener i el 31 de març de l'any posterior, ben omplits:  
- El formulari de dades de captures anuals (segons l'annex V).  
- Una còpia de la llista d'elements de captura identificats actualitzada.  
- Una còpia del llibre de registre de col·locació d'elements de captura.  
  
Quart. Actualització de documents i distintius d'identificació  
La direcció general pot actualitzar tant este procediment com els documents o els distintius d'identificació (precintes) quan ho considere convenient, d'ofici o a sol·licitud de les direccions territorials.  
  
Aquesta resolució posa fi a la via administrativa. S'hi pot interposar potestativament un recurs de reposició davant del director general de Medi Natural i Avaluació Ambiental, en el termini d'un mes comptador des de l'endemà de la publicació, o es pot impugnar directament davant de l'orde jurisdiccional, per mitjà de la interposició d'un recurs contenciós administratiu, en el termini de dos mesos des de l'endemà de la publicació, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 20 de gener de 2016.- El director general de Medi Natural i Avaluació Ambiental: Antoni Marzo Pastor.